Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που τροποποιεί την απόφαση 2000/24/EΚ με σκοπό την επέκταση της εγγύησης που παρέχει η Κοινότητα στην Ευρωπαϊκή Τράπεζα Επενδύσεων ώστε να καλυφθούν δάνεια για σχέδια στην Ομοσπονδιακή Δημοκρατία της Γιουγκοσλαβίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ

Η επισυναπτόμενη πρόταση αφορά την παροχή εγγύησης από την Κοινότητα στην Ευρωπαϊκή Τράπεζα Επενδύσεων (ΕΤΕ) προκειμένου να χορηγήσει δάνεια στην Ομοσπονδιακή Δημοκρατία της Γιουγκοσλαβίας (ΟΔΓ), από τους ίδιους πόρους της, μέσω της τροποποίησης της οδηγίας του Συμβουλίου 2000/24/EΚ της 22ας Δεκεμβρίου 1999 [1].

[1] ΕΕ L 9, 13.1.2000, σελ. 24.

Οι πρόσφατες εξελίξεις με αφετηρία το φθινόπωρο του 2000, προκάλεσαν θεμελιώδεις μεταβολές στο πολιτικό σκηνικό της ΟΔΓ και στη σχέση της με τη διεθνή κοινότητα. Ο σχηματισμός της νέας δημοκρατικής ομοσπονδιακής και σερβικής κυβέρνησης, τον Ιανουάριο του 2001, σηματοδοτεί την έναρξη των πολιτικών και οικονομικών μεταρρυθμίσεων στην ΟΔΓ.

Το συμβούλιο γενικών υποθέσεων συμφώνησε, στις 9 Οκτωβρίου 2000, να άρει τις κυρώσεις που είχαν επιβληθεί στη Σερβία, να επεκτείνει τις δραστηριότητες του Ευρωπαϊκού Οργανισμού Ανασυγκρότησης στη Σερβία και στο Μαυροβούνιο και να ενσωματώσει πλήρως την ΟΔΓ στη διαδικασία σταθεροποίησης και σύνδεσης που αποτελεί το πολιτικό πλαίσιο για τις σχέσεις της ΕΕ με την περιοχή των Δυτικών Βαλκανίων.

Στις 12 Οκτωβρίου 2000, ανακοινώθηκε στο Ευρωπαϊκό Συμβούλιο του Μπιαρίτζ η παροχή επείγουσας βοήθειας ύψους 200 εκατ. ευρώ στην ΟΔΓ/Σερβία. Η εφαρμογή της απόφασης αυτής έχει σχεδόν ολοκληρωθεί από τον Ευρωπαϊκό Οργανισμό Ανασυγκρότησης. Ακολουθεί πρόγραμμα ενίσχυσης για την ΟΔΓ/Σερβία για το έτος 2001, στο πλαίσιο του κανονισμού CARDS (κανονισμός του Συμβουλίου (EΚ) 2666/2000 [2]). Η αρχική φάση του προγράμματος αυτού που ανέρχεται σε 150,8 εκατ. ευρώ έχει ήδη εγκριθεί. Η βοήθεια αυτή συνδυάζει την ενίσχυση για επείγουσες ανάγκες με νέα στοιχεία για υπό όρους παροχή βοήθειας που αφορά μεσοπρόθεσμη και μακροπρόθεσμη ανάπτυξη, με επιχορηγήσεις κυρίως στους τομείς της ενέργειας, της υγείας, της γεωργίας και της ανάπτυξης των επιχειρήσεων καθώς και με παροχή τεχνικής βοήθειας.

[2] ΕΕ L 306, 7.12.2000, σελ. 1.

Το επόμενο βήμα, σύμφωνα με τη διαδικασία σταθεροποίησης και σύνδεσης θα είναι η σύσταση, μόλις είναι έτοιμη η ΟΔΓ, μιας συμβουλευτικής Task Force EE-OΔΓ η οποία θα αξιολογεί τις μεταρρυθμίσεις και θα προετοιμάσει το έδαφος για ενδεχόμενη συμφωνία σταθεροποίησης και σύνδεσης. Στο μεταξύ παρέχονται ήδη τεχνική βοήθεια και συμβουλές στο πλαίσιο του προαναφερόμενου προγράμματος CARDS 2001.

Οι νέες αρχές της ΟΔΓ έχουν ήδη αναπτύξει δεσμούς μεταξύ της ΟΔΓ και των ΔΧΙ. Η ΟΔΓ είναι μέλος του ΔΝΤ από το Δεκέμβριο του 2000 και της ΕΤΑΑ από τον Ιανουάριο του 2001. Μετά την εκκαθάριση του τμήματος που αναλογεί στην ΟΔΓ από τις ληξιπρόθεσμες οφειλές της πρώην σοσιαλιστικής ομοσπονδιακής δημοκρατίας της Γιουγκοσλαβίας έναντι της παγκόσμιας τράπεζας, η ΟΔΓ έγινε μέλος του εν λόγω οργανισμού στις 8 Μαΐου 2001. Επιπλέον, η ΕΤΕ δήλωσε ότι είναι έτοιμη να χορηγήσει δάνεια στην ΟΔΓ εφόσον ρυθμιστούν οι αντίστοιχες καθυστερούμενες οφειλές της πρώην σοσιαλιστικής ομοσπονδιακής δημοκρατίας της Γιουγκοσλαβίας.

Η ΟΔΓ αντιμετωπίζει επί του παρόντος σοβαρές οικονομικές και δημοσιονομικές προκλήσεις, με τις γνωστές δυσκολίες για τις οικονομίες που βρίσκονται σε μεταβατική φάση και οι οποίες συνδυάζονται με τις συνέπειες των ένοπλων συγκρούσεων και των κυρώσεων. Ως αποτέλεσμα των ανωτέρω, η οικονομία της παρουσίασε αρνητική ετήσια ανάπτυξη 9% κατά την περίοδο 1990-1999, σημειώνοντας μείωση του προβλεπόμενου ΑΕΠ για το 1999 σε λιγότερο από το ήμισυ του 1990. Είναι συνεπώς σημαντικό να παρασχεθεί πλήρης στήριξη της ΕΕ στις μεταρρυθμιστικές προσπάθειες της ΟΔΓ στο δημοσιονομικό τομέα. .

Στις 23 Μαΐου, η Επιτροπή εξέδωσε πρόταση για απόφαση του Συμβουλίου περί παροχής μακροοικονομικής βοήθειας στην ΟΔΓ. Η δανειοδότηση από την ΕΤΕ θα αποτελέσει ένα πρόσθετο στοιχείο της χρηματοοικονομικής βοήθειας της Ένωσης ενισχύοντας τις επενδύσεις σε υποδομές και στην ανάπτυξη του ιδιωτικού τομέα.

Μετά από πρόσκληση της Ευρωπαϊκής Προεδρίας του Συμβουλίου της ΕΕ, η ΕΤΕ πραγματοποίησε μια πρώτη αξιολόγηση των επειγουσών επενδυτικών αναγκών στην βασική υποδομή της ΟΔΓ κατά τη διάρκεια επιτόπιας αποστολής που πραγματοποιήθηκε το Νοέμβριο του 2000. Με βάση την εν λόγω αξιολόγηση η Τράπεζα κατέληξε στο συμπέρασμα ότι οι ανάγκες αυτές επικεντρώνονται στους τομείς των μεταφορών και της ενέργειας. Στον τομέα των μεταφορών η ΕΤΕ επεσήμανε επενδυτικά σχέδια, ανερχόμενα σε συνολικό ποσό 447 εκατ. ευρώ τα οποία θα μπορούσαν να χρηματοδοτηθούν εν μέρει στο προσεχές μέλλον από την Τράπεζα. Προσθέτοντας σε αυτά τη χρηματοδότηση επειγουσών επενδύσεων στον ενεργειακό τομέα καθώς και 30 εκατ. ευρώ για σχέδια στο Μαυροβούνιο που είχαν επισημανθεί προηγούμενα από την ΕΤΕ, οι ανάγκες χρηματοδότησης για τα βραχυπρόθεσμα επενδυτικά σχέδια στην ΟΔΓ εκτιμώνται τουλάχιστον σε 700 εκατ. ευρώ.

Προϋπόθεση για τη χορήγηση του δανείου της ΕΤΕ είναι η αποδοχή και η εκκαθάριση των σημαντικών οφειλών που προκύπτουν από αντίστοιχα παλαιά δάνεια της πρώην Σοσιαλιστικής Ομοσπονδιακής Δημοκρατίας της Γιουγκοσλαβίας (ΣΟΔΓ). Οι οφειλές αυτές ανέρχονταν, στις 30 Απριλίου 2001, σε 218 εκατ. ευρώ. Οι αρχές της ΟΔΓ συμφώνησαν να αναλάβουν την ευθύνη για τις εν λόγω οφειλές, συμπεριλαμβανομένων εκείνων που αναλογούν, εντός της ΟΔΓ, στη Δημοκρατία του Μαυροβουνίου και στο Κόσοβο. Στις 17 Μαΐου 2001 συνήφθη επίσημη συμφωνία μεταξύ της ΟΔΓ και της ΕΤΕ, βάσει της οποίας η πρώτη εγγυάται την πλήρη και εμπρόθεσμη εκπλήρωση των υπολειπόμενων υποχρεώσεων που προκύπτουν από τα παλαιότερα δάνεια της ΕΤΕ προς την πρώην Σοσιαλιστική Δημοκρατία της Γιουγκοσλαβίας και οι οποίες μεταβιβάζονται στην ΟΔΓ. Η υπογραφή της τελικής συμφωνίας προβλέπεται να πραγματοποιηθεί πριν από την 16η Ιουλίου 2001.

2. Η πρόταση

Η παρούσα ανακοίνωση περιλαμβάνει πρόταση της Επιτροπής με σκοπό την επέκταση στην Ομοσπονδιακή Δημοκρατία της Γιουγκοσλαβίας της γενικής εντολής της ΕΤΕ για τη χορήγηση δανείων εκτός της Ένωσης, όπως ορίζεται στην απόφαση 2000/24/EΚ.

Προκειμένου η ΟΔΓ να καταστεί επιλέξιμη για τη χορήγηση δανείων βάσει της γενικής εντολής της ΕΤΕ, η εντολή και ο φάκελός της όσον αφορά την Κεντρική και Ανατολική Ευρώπη (ΧΚΑΕ) αυξάνονται κατά 350 εκατ. ευρώ. Το ποσό αυτό αντιστοιχεί στις προβλεπόμενες βραχυπρόθεσμες ανάγκες για τη χρηματοδότηση των επενδύσεων σε υποδομές στους τομείς των μεταφορών και της ενέργειας στην ΟΔΓ, υπενθυμίζοντας ότι η δανειοδότηση από την ΕΤΕ μπορεί σε γενικές γραμμές να ανέλθει κατά ανώτατο όριο στο ήμισυ του συνολικού κόστους χρηματοδότησης των σχεδίων. Το ποσό κρίνεται κατάλληλο λαμβάνοντας επίσης υπόψη το σχετικό μέγεθος της χώρας.

Η εντολή εγγύησης για την Ομοσπονδιακή Δημοκρατία της Γιουγκοσλαβίας θα ενσωματωθεί πλήρως στο φάκελο των ΧΚΑΕ της γενικής εντολής της ΕΤΕ, ο οποίος περιλαμβάνει τα δυτικά Βαλκάνια, και δεν θα δημιουργηθεί ειδικός περιφερειακός φάκελος με επακριβώς καθορισμένο ποσό. Η ΟΔΓ θα λάβει δάνεια ΕΤΕ ως μια από τις χώρες που δικαιούνται ενίσχυση από το φάκελο ΧΚΑΕ, με στόχο το ποσό των 350 εκατ. ευρώ για την ΟΔΓ. Το τελικό ποσό της δανειοδότησης προς την ΟΔΓ θα εξαρτηθεί από τα διαθέσιμα σχέδια κατάλληλων επενδύσεων. Η προσέγγιση αυτή θα συμβάλει στο να αποφευχθεί το ενδεχόμενο να παραμείνουν αχρησιμοποίητα μέρη ειδικών περιφερειακών εντολών λόγω της λήξης της περιφερειακής εντολής, με πιθανό αποτέλεσμα την απώλεια των εν λόγω υπολειμματικών ποσών, ακόμη και αν ληφθεί υπόψη η αυτόματη παράταση της εντολής κατά έξι μήνες. Η προσέγγιση αυτή συμφωνεί με εκείνη που ακολουθήθηκε για τη Βοσνία και Ερζεγοβίνη και για την πρώην Γιουγκοσλαβική Δημοκρατία της Μακεδονίας κατά την ανανέωση της γενικής εντολής δανειοδότησης του 1997, το Δεκέμβριο του 1999, καθώς και με την προσέγγιση που εφαρμόστηκε στην Κροατία κατά την τροποποίηση της γενικής εντολής, το Νοέμβριο του 2000 [3].

[3] ΕΕ L 285, 10.11.2000, σελ. 20. Υποβλήθηκε άλλη τροπολογία το Δεκέμβριο του 2000 (απόφαση 2000/788/ΕΚ) αλλά αυτή αφορούσε την Τουρκία η οποία δεν υπάγεται στον φάκελο ΧΚΑΕ.

Κατά συνέπεια, το γενικό ανώτατο όριο πιστώσεων βάσει της απόφασης 2000/24/EΚ, που έχει καθοριστεί σε 19 110 εκατ. ευρώ, καθώς και το ανώτατο όριο για την Κεντρική και Ανατολική Ευρώπη, που έχει καθοριστεί σε 8 930 εκατ. ευρώ, αυξάνεται κατά 350 εκατ. ευρώ σε 19 460 εκατ. και 9 280 εκατ. ευρώ αντίστοιχα. Η διάρκεια της εντολής για την Κεντρική και Ανατολική Ευρώπη καθώς και της γενικής εντολής παραμένει αμετάβλητη, καθώς και όλες οι άλλες διατάξεις της γενικής δανειοδοτικής εντολής της ΕΤΕ.

Η ΟΔΓ, ως ένα από τα κράτη που αποτελούσαν την πρώην ΣΟΔΓ, επωφελήθηκε στο πλαίσιο των χρηματοδοτικών πρωτοκόλλων της πρώην Γιουγκοσλαβίας, από 15 συμβάσεις δανειοδότησης από την ΕΤΕ, οι οποίες συνήφθησαν μεταξύ 1977 και 1990 και αφορούσαν μεγάλα σχέδια της ΣΟΔΓ στους τομείς της ενέργειας και των μεταφορών, οι οποίες μετά τη διάλυση της ΣΟΔΓ μεταβιβάστηκαν στην ΟΔΓ. Στα τέλη του Απριλίου 2001 το υπολειπόμενο προς εξόφληση ποσό από τα εν λόγω δάνεια ανέρχεται σε 299 εκατ. ευρώ. Από το ποσό αυτό τα 218 εκατ. ευρώ είναι καθυστερούμενες οφειλές, περιλαμβανομένων τόκων και ποινικών ρητρών.

Εκκρεμούσας της ανάληψης της ευθύνης από την ΟΔΓ για τις προαναφερόμενες καθυστερούμενες οφειλές, μέσω της υπογραφής της εγγυητικής συμφωνίας μεταξύ ΟΔΓ και ΕΤΕ, η Τράπεζα ανακοίνωσε τη δυνατότητα και την πρόθεσή της να επεκτείνει τα δάνεια προς την ΟΔΓ, εφαρμόζοντας τους συνήθεις όρους που ισχύουν για τα δάνεια της ΕΤΕ.

Οι προοπτικές για τις ενέργειες της ΕΤΕ στο προσεχές μέλλον στο πλαίσιο της τρέχουσας πρότασης αφορούν, σύμφωνα με τις εκτιμήσεις της Τράπεζας του Νοεμβρίου 2000, επενδύσεις σε βασικές υποδομές κυρίως στους τομείς μεταφορών και της ενέργειας. Οι προοπτικές αυτές είναι σύμφωνες, αφενός, με την ανάγκη αποκατάστασης των υποδομών που καταστράφηκαν λόγω της πρόσφατης σύγκρουσης και λόγω έλλειψης συντήρησης κατά την προηγούμενη δεκαετία και, αφετέρου, με το συγκριτικό πλεονέκτημα της Τράπεζας που αφορά τη συνεισφορά της στη χρηματοδότηση επενδύσεων στον τομέα των υποδομών.

Η πρόταση έχει ως στόχο να δοθεί στην Ομοσπονδιακή Δημοκρατία της Γιουγκοσλαβίας η ενίσχυση που απαιτείται για την εφαρμογή των απαραίτητων πολιτικών και οικονομικών μεταρρυθμίσεων, ενισχύοντας τις επενδυτικές δραστηριότητες της χώρας στην ανάπτυξη υποδομών και του ιδιωτικού τομέα. Η νέα ηγεσία έχει δεσμευθεί να δημοκρατικοποιήσει και να μεταρρυθμίσει οικονομικά τη χώρα και η Επιτροπή δεν έχει λόγο να πιστεύει ότι η πολιτική γραμμή της θα αλλάξει κατά τρόπο ώστε η Επιτροπή να πρέπει να επανεκτιμήσει την προσέγγιση που επιλέγεται στην παρούσα πρόταση. Ωστόσο, το άρθρο 1 της απόφασης 2000/24/EΚ διευκρινίζοντας ότι η δανειοδότηση της ΕΤΕ προορίζεται "προς υποστήριξη των σχετικών στόχων εξωτερικής πολιτικής της Κοινότητας" παρέχει στην Επιτροπή εγγύηση στην περίπτωση που η Ομοσπονδιακή Δημοκρατία της Γιουγκοσλαβίας δεν θα εκπληρώσει τις δεσμεύσεις που ανέλαβε να επιτύχει σημαντική πρόοδο όσον αφορά την πολιτική και οικονομική μεταρρύθμιση βάσει της κοινοτικής διαδικασίας σταθεροποίησης και σύνδεσης. [4]

[4] Οι σχετικοί όροι προσδιορίστηκαν, στο πλαίσιο της περιφερειακής προσέγγισης, στα συμπεράσματα του Συμβουλίου γενικών υποθέσεων της 29ης Απριλίου 1997 και επιβεβαιώθηκαν, για τη διαδικασία σταθεροποίησης και σύνδεσης, στο COM(99)235 της 26.5.99 και στα συμπεράσματα του Συμβουλίου της 21ης Ιουνίου 1999.

3. Δημοσιονομικές επιπτώσεις

Η παρούσα πρόταση για αύξηση του γενικού ανώτατου ορίου των πιστώσεων κατά 350 εκατ. ευρώ, μαζί με το ανώτατο όριο για την Κεντρική και Ανατολική Ευρώπη, που πρόκειται να ανοιχθούν βάσει της απόφασης 2000/24/EΚ, προκειμένου να επεκταθεί η κοινοτική εγγύηση που χορηγείται στην ΕΤΕ βάσει της παρούσας απόφασης στην Ομοσπονδιακή Δημοκρατία της Γιουγκοσλαβίας, θα έχει συνολικό αντίκτυπο στο ταμείο εγγύησης για εξωτερικές δράσεις ύψους 20,48 εκατ. ευρώ.

Η διάρκεια της εντολής, όπως για κάθε άλλη χώρα στη γενική εντολή, λήγει στις 31 Ιανουαρίου 2007. Ωστόσο, ο εφοδιασμός για το εν λόγω ποσό θα κατανεμηθεί σε 3 έτη, από το 2001 έως το 2003, προκειμένου να ληφθεί υπόψη ο ενδεχόμενος προγραμματισμός των δανείων.

Επί του παρόντος και μη λαμβάνοντας υπόψη την παρούσα πρόταση, το περιθώριο το οποίο παραμένει στο απόθεμα για το ταμείο εγγύησης για το 2001 είναι 16,80 εκατ. ευρώ, λαμβάνοντας υπόψη όλες τις εξωτερικές δράσεις που έχουν ήδη αποφασιστεί ή προταθεί καθώς και αυτές που μπορούν να προβλεφθούν με κάποια βεβαιότητα. Η παρούσα πρόταση θα μειώσει το εν λόγω ποσό στα 8,02 εκατ. ευρώ. Αυτό αφήνει ακόμη κάποια περιθώρια ελιγμών για άλλες εξωτερικές δράσεις κατά τη διάρκεια του έτους.

Όσον αφορά τα επόμενα έτη, η ετήσιος εφοδιασμός που απαιτείται για την παρούσα πρόταση λαμβάνοντας υπόψη το διαθέσιμο αποθεματικό στο ταμείο εγγύησης είναι εφικτός, υπό τον όρο ότι δεν θα υπάρξουν άλλες αλλαγές.

2001/0143 (CNS)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που τροποποιεί την απόφαση 2000/24/EΚ με σκοπό την επέκταση της εγγύησης που παρέχει η Κοινότητα στην Ευρωπαϊκή Τράπεζα Επενδύσεων ώστε να καλυφθούν δάνεια για σχέδια στην Ομοσπονδιακή Δημοκρατία της Γιουγκοσλαβίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308 αυτής,

την πρόταση της Επιτροπής [5],

[5] ΕΕ C [...], [...], σ. [...].

τη γνώμη του Ευρωπαϊκού Κοινοβουλίου [6],

[6] ΕΕ C [...], [...], σ. [...].

Εκτιμώντας τα εξής:

(1) Οι πρόσφατες πολιτικές εξελίξεις στην Ομοσπονδιακή Δημοκρατία της Γιουγκοσλαβίας οδήγησαν στην εγκαθίδρυση δημοκρατικής κυβέρνησης και η ΟΔΓ ανέλαβε την υποχρέωση να εφαρμόσει τα πολιτικά και οικονομικά μεταρρυθμιστικά προγράμματα σύμφωνα με τους όρους που προβλέπει η διαδικασία σταθεροποίησης και σύνδεσης της Ευρωπαϊκή Ένωσης με τις χώρες της Νοτιανατολικής Ευρώπης.

(2) Στις 9 Οκτωβρίου 2000, το Συμβούλιο Γενικών Υποθέσεων συμφώνησε να άρει τις κυρώσεις σε βάρος της Σερβίας και να ενσωματώσει την ΟΔΓ στη διαδικασία σταθεροποίησης και σύνδεσης.

(3) Η ΟΔΓ αντιμετωπίζει επί του παρόντος σοβαρές οικονομικές και δημοσιονομικές προκλήσεις, και τις δυσκολίες που αντιμετωπίζουν συνήθως οι οικονομίες σε μεταβατική φάση που συνδέονται με τις συνέπειες των ένοπλων συγκρούσεων και των κυρώσεων.

(4) Είναι σημαντικό να εκδηλωθεί στην πράξη η στήριξη της Ευρωπαϊκής Ένωσης προς την Ομοσπονδιακή Δημοκρατία της Γιουγκοσλαβίας κατά τη φάση αυτή που εφαρμόζει το πολιτικό και οικονομικό μεταρρυθμιστικό της πρόγραμμα, με την ενίσχυση των επενδυτικών δραστηριοτήτων της Ομοσπονδίας στην ανάπτυξη των υποδομών και του ιδιωτικού τομέα.

(5) Κρίνεται συνεπώς σκόπιμο να δοθεί εγγυητική εντολή στην ΕΤΕ που θα της επιτρέπει να υπογράφει δανειοδοτικές πράξεις για την Ομοσπονδιακή Δημοκρατία της Γιουγκοσλαβίας

(6) Η ΕΤΕ έχει δηλώσει ότι είναι ικανή και πρόθυμη να επεκτείνει στην Ομοσπονδιακή Δημοκρατία της Γιουγκοσλαβίας τα δάνεια που χορηγεί από ίδιους πόρους, σύμφωνα με το καταστατικό της.

(7) Η υλοποίηση αυτής της βοήθειας εξαρτάται από την εξόφληση, εξ ολοκλήρου, όλων των απαιτητών και ληξιπρόθεσμων οφειλών των δημοσίων φορέων της ΟΔΓ έναντι των Ευρωπαϊκών Κοινοτήτων και της Ευρωπαϊκής Τράπεζας Επενδύσεων, καθώς και από την αποδοχή εκ μέρους της ΟΔΓ της ευθύνης, υπό τη μορφή της παροχής εγγύησης, για τις οφειλές εκείνες οι οποίες δεν έχουν ενδεχομένως καταστεί ακόμη απαιτητές.

(8) Στις 31 Οκτωβρίου 1994 το Συμβούλιο εξέδωσε τον κανονισμό (EΚ, Eυρατόμ) αριθ. 2728/94 σχετικά με την ίδρυση Ταμείου Εγγύησης για τις εξωτερικές δράσεις [7], όπως τροποποιήθηκε από τον κανονισμό (EΚ, Eυρατόμ) αριθ. 1149/1999 [8].

[7] ΕΕ L 139, 2.6.1999, σελ. 1.

[8] ΕΕ L 9, 13.1.2000, σελ. 24.

(9) Η εν λόγω συνολική εγγύηση που καλύπτει τη γενική εντολή για τα εξωτερικά δάνεια που χορηγεί η ΕΤΕ βάσει της απόφασης 2000/24/EΚ επεκτείνεται στην ΟΔΓ. Τα ανώτατα όρια για δάνεια θα πρέπει να αυξηθούν προκειμένου να επιτρέψουν την επέκταση των αντίστοιχων δανειακών διευκολύνσεων για την ΟΔΓ. Για το λόγο αυτό θα πρέπει να τροποποιηθεί αναλόγως η απόφαση 2000/24/ΕΚ.

(10) Η συνθήκη δεν προβλέπει, όσον αφορά την έκδοση της παρούσας απόφασης, άλλες εξουσίες εκτός από αυτές του άρθρου 308.

ΑΠΟΦΑΣΙΖΕΙ:

Άρθρο 1

Το άρθρο 1 της απόφασης 2000/24/EΚ τροποποιείται ως εξής:

1. Η δεύτερη πρόταση του δεύτερου εδαφίου της παραγράφου 1 τροποποιείται ως εξής:

(α) στην εισαγωγή η φράση "19.110 εκατ. ευρώ" αντικαθίσταται από την φράση "19.460 εκατ. ευρώ",

(β) στην πρώτη περίπτωση ο αριθμός "8.930 εκατ. ευρώ" αντικαθίστανται από "9.280 εκατ. ευρώ".

2. στην πρωτη περιπτωση τησ παραγραφου 2, μετα την εσθονια παρεμβαλλονται οι λεξεισ "ομοσπονδιακη δημοκρατια τησ γιουγκοσλαβιασ".

3. Παρεμβάλλεται το ακόλουθο άρθρο:

Άρθρο 1α

1. Το άρθρο αυτό εφαρμόζεται για δανειοδοτήσεις της ΕΤΕ προς την Ομοσπονδιακή Δημοκρατία της Γιουγκοσλαβίας.

2. Η υλοποίηση αυτής της βοήθειας εξαρτάται από την εξόφληση, από τη Ομοσπονδιακή Δημοκρατία της Γιουγκοσλαβίας, όλων των απαιτητών και ληξιπρόθεσμων οφειλών των δημοσίων φορέων της Ομοσπονδιακής Δημοκρατίας της Γιουγκοσλαβίας έναντι των Κοινοτήτων και της Ευρωπαϊκής Τράπεζας Επενδύσεων, καθώς και από την αποδοχή εκ μέρους της Ομοσπονδιακής Δημοκρατίας της Γιουγκοσλαβίας ευθύνης, υπό τη μορφή της παροχής εγγύησης, για τις οφειλές εκείνες οι οποίες δεν έχουν ενδεχομένως καταστεί ακόμη απαιτητές.

Άρθρο 2

Η παρούσα απόφαση θα αρχίσει να ισχύει από την ημερομηνία δημοσίευσης της στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Συμβούλιο,

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. Τίτλος της δράσης

Εγγύηση της Ευρωπαϊκής Κοινότητας για δάνεια της Ευρωπαϊκής Τράπεζας Επενδύσεων στην Ομοσπονδιακή Δημοκρατία της Γιουγκοσλαβίας.

2. Σχετικό κονδύλιο του προϋπολογισμού

B0-221. Εγγύηση της Ευρωπαϊκής Κοινότητας για δάνεια που χορηγεί η Ευρωπαϊκή Τράπεζα Επενδύσεων σε τρίτες χώρες στην Κεντρική και Ανατολική Ευρώπη.

3. ΝΟΜΙΚΗ ΒΑΣΗ

Άρθρο 308 της συνθήκης.

4. Περιγραφή της δράσης

4.1 Γενικός στόχος

Η δράση έχει ως στόχο να καταδείξει ότι η Ένωση στηρίζει τις νέες δημοκρατικές αρχές της Ομοσπονδιακής Δημοκρατίας της Γιουγκοσλαβίας, προκειμένου να ενθαρρυνθεί η Ομοσπονδιακή Δημοκρατία της Γιουγκοσλαβίας να εφαρμόσει το πρόγραμμα πολιτικής και οικονομικής μεταρρύθμισης σύμφωνα με τους όρους της κοινοτικής διαδικασίας Σταθεροποίησης και Σύνδεσης για τις χώρες της Νότιας και Ανατολικής Ευρώπης, υποστηρίζοντας ειδικότερα τις επενδυτικές δραστηριότητες της χώρας στην ανάπτυξη υποδομής και ιδιωτικού τομέα.

4.2 Περιγραφή

Η εγγραφή στον προϋπολογισμό έχει ως στόχο την παροχή δημοσιονομικής στήριξης για τη χορήγηση δημοσιονομικής εγγύησης από την Κοινότητα προς την Ευρωπαϊκή Τράπεζα Επενδύσεων γεγονός που θα επιτρέψει την επέκταση δανειακών διευκολύνσεων ύψους 350 εκατ. ευρώ στην Ομοσπονδιακή Δημοκρατία της Γιουγκοσλαβίας.

4.3 Καλυπτόμενη περίοδος και ρυθμίσεις για την ανανέωση της δράσης

Η διάρκεια της γενικής εντολής προς την ΕΤΕ όσον αφορά τη χορήγηση εξωτερικών δανείων που θεσπίζεται από την απόφαση 2000/24/EΚ παραμένει αμετάβλητη.

5. Κατάταξη των δαπανών/εσόδων

5.1 Υποχρεωτική/μη υποχρεωτική δαπάνη

Υποχρεωτική δαπάνη.

5.2 Διαχωριζόμενες/Μη διαχωριζόμενες πιστώσεις

Μη Διαχωριζόμενες Πιστώσεις.

6. Είδος των δαπανών/εσόδων

Εγγύηση προς την Ευρωπαϊκή Τράπεζα Επενδύσεων.

7. Δημοσιονομικές επιπτώσεις

Μόνο σε περίπτωση κατάπτωσης της εγγύησης.

7.1 Τρόπος υπολογισμού του συνολικού κόστους της ενέργειας (σύνδεση μεταξύ των ατομικών δαπανών και του συνολικού κόστους)

Προτείνεται μία ενδεικτική καταχώριση, δεδομένου ότι το ποσό και ο χρόνος ενεργοποίησης του εν λόγω κονδυλίου επηρεάζονται από αστάθμητους παράγοντες και δεν μπορούν να υπολογιστούν εκ των προτέρων.

7.2 Κατανομή του κόστους ανά στοιχείο της δράσης

Δεν ισχύει.

7.3 Λειτουργικές δαπάνες για μελέτες, συνεδριάσεις εμπειρογνωμόνων κλπ που περιλαμβάνονται στο Μέρος Β του προϋπολογισμού

Δεν ισχύει.

8. Χρηματοδότηση των δαπανών για την ανάληψη δράσης

Σε περίπτωση μη εξόφλησης του δανείου, οι πληρωμές πραγματοποιούνται απευθείας στον πιστωτή από το Ταμείο Εγγύησης.

Εάν το Ταμείο Εγγύησης δεν περιέχει επαρκείς πόρους για να καλύψει μία αδυναμία εξόφλησης, κάθε πρόσθετο ποσό θα αντλείται από τον προϋπολογισμό, χρησιμοποιώντας:

- κάθε περιθώριο που απομένει στο αποθεματικό, κατά πρώτο λόγο.

- κάθε διαθέσιμο περιθώριο βάσει του ανωτάτου ορίου της κατηγορίας 4 των Δημοσιονομικών Προοπτικών ή κατόπιν ανακατανομής στο πλαίσιο της κατηγορίας 4, κατά δεύτερο λόγο.

- αναθεώρηση των Δημοσιονομικών Προοπτικών σύμφωνα με τις διατάξεις της διοργανικής συμφωνίας με ενδεχόμενο επακόλουθο την ανακατανομή στο πλαίσιο άλλων κατηγοριών, κατά τρίτο λόγο.

Προκειμένου να εκπληρώσει τις υποχρεώσεις της η Επιτροπή μπορεί προσωρινά να εξυπηρετήσει τα χρέη της πραγματοποιώντας αναλήψεις από τα ρευστοποιήσιμα στοιχεία του ενεργητικού της. Στην περίπτωση αυτή, ισχύει το άρθρο 12 του κανονισμού (EΟΚ, Eυρατόμ) αριθ. 1552/89 της 29ης Μαΐου 1989.

9. Μέτρα ελέγχου της εφαρμογής των ρυθμίσεων εγγύησης

Θεσπίζονται κατάλληλα μέτρα ελέγχου, σύμφωνα με τις συνήθεις διαδικασίες της ΕΤΕ.

Πραγματοποιούνται οι κατάλληλες ρυθμίσεις προκειμένου να καταστεί δυνατό το Ελεγκτικό Συνέδριο των Ευρωπαϊκών Κοινοτήτων και στην Ευρωπαϊκή Υπηρεσία Καταπολέμησης Απάτης (OLAF) να πραγματοποιήσουν την αποστολή τους σε σχέση με την απόφαση αυτή σύμφωνα με την ισχύουσα νομοθεσία.

10. Στοιχεία ανάλυσης κόστους/αποτελεσματικότητας

10.1 Ειδικοί και ποσοτικά προσδιορίσιμοι στόχοι, πληθυσμός στον οποίο απευθύνεται η δράση

- Ποσοτικοποιήσιμοι στόχοι: βλέπε σημείο 4 ανωτέρω.

- Πληθυσμός στον οποίο απευθύνεται η δράση : Ο πληθυσμός της Ομοσπονδιακής Δημοκρατία της Γιουγκοσλαβίας

10.2 Λόγοι εφαρμογής του μέτρου

- Ανάγκη για κοινοτική χρηματοδοτική βοήθεια: προκειμένου να βοηθηθεί η Ομοσπονδιακή Δημοκρατία της Γιουγκοσλαβίας στην εφαρμογή του προγράμματος πολιτικής και οικονομικής μεταρρύθμισης σύμφωνα με τους όρους της κοινοτικής διαδικασίας Σταθεροποίησης και Σύνδεσης για τις χώρες της Νότιας και Ανατολικής Ευρώπης, υποστηρίζοντας τις επενδυτικές δραστηριότητες της χώρας στην ανάπτυξη υποδομής και ιδιωτικού τομέα.

- Επιλογή μέσων και τρόπων: η ΕΤΕ βάσει των χρηματοδοτικών πρωτοκόλλων για τη Γιουγκοσλαβία έχει ήδη επεκτείνει τη χορήγηση δανείων στην Ομοσπονδιακή Δημοκρατία της Γιουγκοσλαβία. Η υλοποίηση της δανειοδότησης της ΟΔΓ μπορεί να ξεκινήσει μόλις η χώρα αυτή εξοφλήσει όλες τις απαιτητές και ληξιπρόθεσμες οφειλές έναντι της Τράπεζας και αποδεχθεί την ευθύνη, υπό τη μορφή της παροχής εγγύησης, για τις οφειλές εκείνες που δεν έχουν ακόμη καταστεί απαιτητές.

- Κύριοι παράγοντες αβεβαιότητας που θα μπορούσαν να επηρεάσουν τα ειδικά αποτελέσματα της δράσης: εάν η Ομοσπονδιακή Δημοκρατία της Γιουγκοσλαβίας αλλάξει την πολιτική γραμμή της κατά τρόπο που θα έθετε σε κίνδυνο την εκπλήρωση των υποχρεώσεων που ανέλαβε, ήτοι να πραγματοποιήσει ουσιαστική πρόοδο όσον αφορά την πολιτική και οικονομική κατάσταση βάσει των όρων της κοινοτικής διαδικασίας Σταθεροποίησης και Σύνδεσης, η δράση θα ανασταλεί ή θα αναβληθεί.

10.3 Παρακολούθηση και αξιολόγηση του μέτρου

- Οι επιλεχθέντες δείκτες απόδοσης: οι πληροφορίες που θα υποβάλει σε ετήσια βάση η Επιτροπή στο Ευρωπαϊκό Κοινοβούλιο και το Συμβούλιο θα περιλαμβάνουν εκτίμηση της συμβολής των δανείων που χορηγούνται βάσει της παρούσας απόφασης στην επίτευξη των σχετικών στόχων εξωτερικής πολιτικής της Κοινότητας λαμβάνοντας υπόψη τους λειτουργικούς στόχους και τα κατάλληλα μέτρα εκπλήρωσή τους που θα καθοριστούν από την Ευρωπαϊκή ΕΤΕ Επενδύσεων για τη χορήγηση δανείων βάσει της απόφασης 2000/24/EΚ.

11. Διοικητικές δαπάνες (Τμήμα III, Μέρος Α του προϋπολογισμού)

Δεν ισχύει. Η προτεινόμενη δράση δεν συνεπάγεται αύξηση του προσωπικού της Επιτροπής ή διοικητικές δαπάνες.

12. Επιπτώσεις στο αποθεματικό για εγγυήσεις

12.1 Προσωρινός προγραμματισμός των χορηγούμενων δανείων κατά τη διάρκεια ισχύος της απόφασης

>ΘΕΣΗ ΠIΝΑΚΑ>

12.2 Εκτιμώμενη χρήση του αποθεματικού εγγυήσεων για τον ανεφοδιασμό του Ταμείου Εγγύησης

Το ποσοστό εφοδιασμού του Ταμείου Εγγύησης για εξωτερικές δράσεις καθορίζεται από την 1η Ιανουαρίου 2000 σε 9%. Το ποσοστό της καθολικής εγγύησης είναι 65%.

>ΘΕΣΗ ΠIΝΑΚΑ>

12.3 Εκτιμώμενη χρησιμοποίηση του αποθεματικού εγγυήσεων από την παρούσα πρόταση [9]

[9] Κατάσταση την 1η Ιουνίου 2000.

>ΘΕΣΗ ΠIΝΑΚΑ>

Σημείωση: Στα στοιχεία για τη δανειοδότηση από την ΕΤΕ έχει ληφθεί υπόψη μια μικρή θετική διόρθωση μετά την πρώτη μεταφορά του έτους αυτού από το αποθεματικό για δάνεια και εγγυήσεις δανείων στο Ταμείο Εγγυήσεων για εξωτερικές ενέργειες σύμφωνα με τον κανονισμό του Συμβουλίου 2728/94 της 31ης Οκτωβρίου 1994, όπως τροποποιήθηκε από τον κανονισμό 1149/99/EΚ της 25ης Μαίου 1999, ο οποίος προβλέπει ότι η Επιτροπή πρέπει να ξεκινήσει στις αρχές του οικονομικού έτους τη διαδικασία πληρωμών για την παροχή δανείων στο πλαίσιο διευκόλυνσης που κατανέμεται σε πολλά έτη (όπως εντολές ΕΤΕ και δανειοδότηση Ευρατόμ). Η τροφοδότηση για δανειοδότηση στο πλαίσιο των εν λόγω διευκολύνσεων πρέπει να πραγματοποιείται σε ετήσιες δόσεις. Τα ποσά που καταβάλλονται στο Ταμείο θα διορθώνονται με βάση τη διαφορά που έχει υπολογιστεί στις 31 Δεκεμβρίου του προηγουμένου έτους μεταξύ των εκτιμήσεων που λήφθηκαν υπόψη ως βάση για την προηγούμενη πληρωμή και των πραγματικών αριθμητικών στοιχείων των δανείων που υπεγράφησαν κατά τη διάρκεια του έτους.